钦定古今图书集成/明伦汇编/家范典/第064卷 > 《豳歌行上新平长史兄粲》前人
## 钦定古今图书集成/明伦汇编/家范典/第064卷 > 《豳歌行上新平长史兄粲》前人

“豳谷稍稍振庭柯，泾水浩浩扬湍波。哀鸿酸嘶暮声
急，愁云怆惨寒气多。忆昨去家此为客，荷花初红柳
条碧。中宵出饮三百杯，明朝归揖二千石。宁知流寓
变光辉，胡霜萧飒绕客衣。寒灰寂寞凭谁煖，落叶飘
扬何处归。”吾兄行乐穷曛旭，满堂有美颜如玉。赵女
长歌入《彩云》，燕姬醉舞娇红烛。狐裘兽炭酌流霞，壮
士悲吟宁见嗟。前荣后枯相翻覆，何惜馀光及棣华。